CELEX: 32010D0704
Language: sl
Date: 2010-11-22 00:00:00
Title: 2010/704/EU: Sklep Komisije z dne 22. novembra 2010 o priznavanju Šrilanke glede izobrazbe, usposabljanja in izdajanja spričeval pomorščakov v smislu priznavanja spričeval o usposobljenosti (notificirano pod dokumentarno številko C(2010) 7963)  Besedilo velja za EGP

23.11.2010   
            
            
               SL
            
            
               Uradni list Evropske unije
            
            
               L 306/77
            
         SKLEP KOMISIJE
   z dne 22. novembra 2010
   o priznavanju Šrilanke glede izobrazbe, usposabljanja in izdajanja spričeval pomorščakov v smislu priznavanja spričeval o usposobljenosti
   (notificirano pod dokumentarno številko C(2010) 7963)
   (Besedilo velja za EGP)
   (2010/704/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti člena 19(3) Direktive,
   ob upoštevanju dopisa ciprskih organov z dne 13. maja 2005 z zahtevo po priznavanju Šrilanke v smislu priznavanja spričeval o usposobljenosti, ki jih izda ta država,
   ob upoštevanju naslednjega:
   
               (1)
            
            
               Države članice se lahko odločijo, da potrdijo spričevala usposobljenosti pomorščakov, ki jih izdajo tretje države, če Komisija zadevni tretji državi priznava, da zagotavlja upoštevanje zahtev Mednarodne konvencije o standardih za usposabljanje, izdajanje spričeval in ladijsko stražarjenje pomorščakov (konvencija STCW) iz leta 1978, kakor je bila spremenjena (2).
            
         
               (2)
            
            
               Na podlagi zahteve ciprskih organov je Komisija ocenila sisteme pomorskega izobraževanja, usposabljanja in izdajanja spričeval v Šrilanki, da bi preverila, ali ta država izpolnjuje zahteve konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Ta ocena je temeljila na rezultatih inšpekcijskega pregleda za ugotavljanje dejstev, ki so ga opravili strokovnjaki Evropske agencije za pomorsko varnost v novembru 2006.
            
         
               (3)
            
            
               Kjer so bile med ocenjevanjem skladnosti s konvencijo STCW ugotovljene pomanjkljivosti, so šrilanški organi dali Komisiji zahtevane zadevne informacije in dokaze glede izvajanja ustreznih in zadostnih korektivnih ukrepov, ki urejajo večino teh zadev.
            
         
               (4)
            
            
               Preostale pomanjkljivosti, ki se nanašajo na manj pomembne vidike nacionalnih postopkov glede usposabljanja in izdajanja spričeval za pomorščake, zadevajo predvsem pomanjkanje pravnih določb glede kvalifikacij inštruktorjev, uporabe simulatorjev, kot tudi pomanjkanje pri oblikovanju in testiranju vaj s simulatorji v eni izmed pregledanih ustanov za pomorsko izobraževanje in usposabljanje. Zato so bili šrilanški organi pozvani, da v zvezi s tem izvedejo nadaljnje korektivne ukrepe. Vendar te pomanjkljivosti ne upravičujejo dvomov v splošno raven skladnosti šrilanških sistemov glede pomorskega izobraževanja, usposabljanja in izdajanja spričeval s konvencijo STCW.
            
         
               (5)
            
            
               Izid ocenjevanja skladnosti in ocena informacij, ki so jih poslali šrilanški organi, kažeta, da Šrilanka upošteva zadevne zahteve konvencije STCW. Šrilanka je sprejela tudi primerne ukrepe za preprečevanje goljufij, povezanih s spričevali, in bi jo Unija zato morala priznati.
            
         
               (6)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Glede izobrazbe, usposabljanja in izdajanja spričeval pomorščakov se Šrilanki priznava v smislu priznavanja spričeval o usposobljenosti, ki jih izda ta država.
   Člen 2
   Ta sklep je naslovljen na države članice.
   
      V Bruslju, 22. novembra 2010
      
         
            Za Komisijo
         
         Siim KALLAS
         
            Podpredsednik
         
      
   
   
      (1)  UL L 323, 3.12.2008, str. 33.
   
      (2)  Sprejela jo je Mednarodna pomorska organizacija.